## Mazón enaltix l’afició valenciana pel motor i subratlla la capacitat de la Comunitat per a organitzar esdeveniments esportius

*** Indica que els 25 anys del Circuit Ricardo Tormo són una mostra de la “importància dels esports de motor a la Comunitat Valenciana i un senyal de la nostra identitat”
* Subratlla que els FIA Motorsport en els quals participen 86 països i més de 1.000 pilots “demostren el poder d’unió de l’esport” i anima els participants a “disfrutar de la competició i de tot el que oferix la Comunitat”**

**Valencia.**

El president de la Generalitat, Carlos Mazón, ha assegurat que la Comunitat Valenciana és “una terra que sap aprofitar les oportunitats i demostra la seua capacitat per a organitzar esdeveniments esportius de talla mundial”.

Així s’ha manifestat el cap del Consell durant la cerimònia d’obertura dels FIA Motorsport Games que tindran lloc entre el 23 i el 27 d’octubre en quatre seus de la província de València a on ha enaltit “la gran afició de la nostra regió pels esports de motor”.

Estos mundials de l’automobilisme reunixen més de 1.000 pilots de 86 seleccions nacionals que competiran en 26 categories diferents per a “representar amb orgull i determinació el seu país”. El president ha indicat que els FIA Motorsport Games són una “mostra del poder de l’esport per a unir diferents cultures i països de tot el món”.

El president ha destacat l’elecció de València per a acollir este esdeveniment “com a terra que viu i sent el motor” i ha posat els 25 anys del Circuit Ricardo Tormo com a exemple i compromís de la Comunitat amb este esport que “forma part de la nostra senya d’identitat”. Així, ha fet referència a la contribució de pilots com Jorge Martínez Aspar, Nico Terol o Héctor Barberá “a la passió per esta activitat”.

Durant la seua intervenció, Mazón ha agraït a la Federació Internacional d’Automobilisme i als organitzadors per la seua aposta per València. Així mateix, ha destacat el treball dels pilots per “arribar fins ací i competir per al seu país” i els ha animat a “disfrutar del campionat i tot el que oferix la Comunitat Valenciana”. D’igual manera, ha desitjat els millors resultats per a la selecció espanyola, encapçalada pel seleccionador, Antonio Rodríguez, i el capità Luis Moya, que comptarà amb “tota la força de l’afició valenciana”.

**1000 pilots de 86 seleccions nacionals**

Els FIA Motorsport Games estan organitzats per la Federació Internacional d’Automobilisme amb competicions en 26 categories diferents en les quals participaran més de 1.000 pilots que pertanyen a 86 seleccions nacionals diferents. La representació espanyola està composta per 27 pilots entre els quals hi ha 3 valencians: José Manuel Pérez Aicart, de Vinaròs; Germán Sánchez Flor, de Torrevieja i Sandro Pérez, d’Elda.

L’esdeveniment se celebrarà del 23 al 27 d’octubre amb epicentre en el Circuit Ricardo Tormo, a més de l’Aspar Circuit que acollirà diverses disciplines, com el kàrting o el *car cross*, mentres que les etapes de ral·li es disputaran per les carreteres pròximes a Utiel i Requena. A més, la Ciutat de les Arts i les Ciències de València serà el punt de referència per a les competicions d’*e-sports*.

El dijous els pilots començaran a rodar en el Circuit Ricardo Tormo que acollirà les competicions de Drifting, Fórmula 4, GT, G Sprint, Single Make GT i Turismes. S’espera que al voltant de 10.000 espectadors s’acosten en cada dia de competició al traçat valencià per a gaudir d’un esdeveniment únic i que se celebra per primera vegada en el nostre país.

Fecha: 23/10/2024